text: Færre tyskere arbejder i Danmark
  13 december 2011 kl. 16.07
  Stigende arbejdsløshed i Danmark har ført til, at antallet af grænsependlere mellem Danmark og Tyskland er faldet.
  Region Sønderjylland-Schleswig skønner, at antallet er faldet fra 10.170 til 9.108 i løbet af i år. I 2008 toppede tallet med 19.218.
  Antallet af danskere, der kører over grænsen for at arbejde, ligger nogenlunde konstant på 1.000.
  Grænsependlere sydfra arbejder stort set i alle landets kommuner, men hovedvægten ligger på Aabenraa, Sønderborg, Haderslev og Tønder. 
  Mere end halvdelen af alle tyske pendlere er beskæftiget i Region Syddanmark, nemlig omkring 5.580.
  Region Sønderjylland-Schleswig har et særligt rådgivningskontor for pendlere.
  